Sadržaj

1.Od europskog zelenog plana do strateških planova u okviru ZPP-a

2.Preporuke za strateške planove u okviru ZPP-a

2.1.Poticanje pametnog, otpornog i diversificiranog sektora poljoprivrede kojim se jamči sigurnost opskrbe hranom

2.2.Jačanje zaštite okoliša i klimatske politike te doprinos ciljevima Unije u području okoliša i klime

2.3.Jačanje socioekonomske strukture ruralnih područja i rješavanje društvenih problema

2.4.Poticanje i razmjena znanja, inovacija i digitalizacije u poljoprivredi i ruralnim područjima

3.Prema svrsishodnim strateškim planovima u okviru ZPP-a

3.1.Uključivanje zelenog plana u strateške planove u okviru ZPP-a

3.2.Izrada učinkovitih strateških planova u okviru ZPP-a

3.3.Jačanje načela partnerstva





1.Od europskog zelenog plana do strateških planova u okviru ZPP-a

U europskom zelenom planu opisuje se kako će Europa do 2050. postati prvi klimatski neutralan kontinent. U planu se predlaže nova strategija održivog i uključivog rasta za poticanje gospodarstva, poboljšanje zdravlja i kvalitete života ljudi te brigu o prirodi, a da pritom nitko ne bude zapostavljen. Kako bi krenula u tom smjeru, Europska komisija donijela je 2020. strategiju „od polja do stola”, strategiju EU-a za bioraznolikost do 2030. i plan za klimatske ciljeve do 2030. U tim ključnim strateškim dokumentima temeljito se obrađuju izazovi stvaranja održivih prehrambenih sustava, prepoznaju neraskidive veze između zdravih ljudi, zdravih društava i zdravog planeta, olakšava prelazak na zdraviju i održivu prehranu te potiče vraćanje prirode u naše živote.

U tom kontekstu zajednička poljoprivredna politika (ZPP) imat će središnju ulogu u upravljanju prelaskom na održiv prehrambeni sustav te u jačanju napora europskih poljoprivrednika da pridonesu klimatskim ciljevima EU-a i zaštiti okoliša. U budućim strateškim planovima u okviru ZPP-a, koje će izraditi države članice, a donijeti Europska komisija nakon pažljive procjene, instrumenti ZPP-a primijenit će se u praksi (izravna plaćanja, ruralni razvoj i sektorske intervencije) te na cjelovit način ispuniti ciljevi ZPP-a i ambicije europskog zelenog plana i njegovih detaljnih strategija.

U svibnju 2020. Komisija se obvezala svakoj državi članici prije službenog predavanja nacrta strateških planova dati preporuke o devet posebnih ciljeva ZPP-a, s posebnim naglaskom na ciljeve zelenog plana te ciljeve koji proizlaze iz strategije „od polja do stola” i strategije za bioraznolikost do 2030. U svojim zaključcima o strategiji „od polja do stola” Vijeće Europske unije naglasilo je da sa zadovoljstvom očekuje predstavljanje tih preporuka i smatra da one mogu poslužiti kao dodatne smjernice za izradu strateških planova.

Komisija je analizirala stanje u različitim državama članicama u pogledu devet posebnih ciljeva budućeg ZPP-a te međusektorskog cilja o znanju, inovacijama i digitalizaciji na temelju najnovijih dostupnih dokaza i uzimajući prema potrebi u obzir dodatne informacije koje su dostavile države članice. Ta analiza obuhvaća i procjenu stanja u svakoj državi članici s obzirom na njezin doprinos svakom od ciljeva i ambicija europskog zelenog plana, točnije ciljevima povezanima s upotrebom pesticida i s njima povezanim rizicima, prodajom antimikrobnih sredstava, gubitkom hranjivih tvari (smanjenje prekomjerne uporabe gnojiva), površinama pod ekološkim uzgojem, obilježjima krajobraza velike raznolikosti na poljoprivrednim površinama i pristupom brzom širokopojasnom internetu u ruralnim područjima.

Na temelju te analize Komisija je izradila preporuke za 27 država članica koje su objavljene u obliku 27 radnih dokumenata službi Komisije priloženih ovoj Komunikaciji. Cilj je preporuka pokazati smjer koji strateški planovi u okviru ZPP-a trebaju slijediti u provedbi posebnih ciljeva ZPP-a kako bi se zajednički pridonijelo postizanju ciljeva zelenog plana. Uz zadržavanje predložene fleksibilnosti za države članice u provedbi novog okvira politike, u tim se preporukama utvrđuju ključna strateška pitanja za svaku državu članicu koja je potrebno hitno riješiti te se daju smjernice o načinu njihova rješavanja u strateškim planovima u okviru ZPP-a.